མོ་འདེབས་པ་ནི་རང་རེའི་མི་རིགས་ཀྱི་འཚོ་བའི་གོམས་གཤིས་ཁྲོད་མེད་དུ་མི་རུང་བའི་བྱ་བཞག་ཅིག་ཡིན་ཏེ།བྱ་བ་གང་རུང་ཞིག་ཐག་གཅོད་མ་བྱས་གོང་དུ་མོ་འདེབས་པ་དང་བསང་མཆོད་གསོལ་འདེབས་བྱེད་པ་དེ་འཚོ་བའི་གྲུབ་ཆ་ཞིག་ཏུ་གྱུར་ཡོད།མདའ་མོ་འདེབས་པའི་སྲོལ་དེ་ནི་ཡ་ཐོག་གི་སྤྱི་ཚོགས་སུ་མདའ་ལ་བཀུར་ནས་གཉེན་མདའ་དང་གཡང་མདའ་བྱུང་བའི་རྨང་གཞི་སྟེང་ནས་བྱུང་བའི་རིག་གནས་ཀྱི་སྣང་ཚུལ་ཞིག་ཡིན་པ་གདོན་མི་ཟ་ལ།གླིང་སྒྲུང་ལས་མོན་གྱི་ཐེའུ་རང་བླ་མ་རྐང་གཅིག་གི་མོ་འདེབ་པ་དང་།བདུད་རྒན་གྱི་མོ།འཇང་གི་མོ་མ་མངོན་ཤེས་ཀྱི་མོ་སོགས་གླིང་སྒྲུང་དུ་མོ་འདེབས་མཁན་མང་པོ་ཡོད་དེ།སྒྲུང་ལས།མོ་མ་ཆོས་བཙུན་ཡེ་ཤེས་ཀྱིས་མོ་འདེབས་པའི་ཐོག་མར་སྟག་པགས་ཀྱི་མོ་གདན་ས་ལ་བཏང་སྟེ།དུང་དཀར་མོའི་མོ་མདའ།ཁ་མདོག་དམར་བོའི་མོ་གོས།ཁ་མདོག་སྔོན་པོའི་རུས་རྡོ་ས་གདན་སྟེང་དུ་བཞག་སྟེ།མདོག་དཀར་བོ་དང་མདོག་ནག་པོ།སེར་པོའི་མདའ་བླངས་པ་དང་མཆོད་འབུལ་སྣ་ཚོགས་བྱས་ཏེ་མིག་བཙུམ་ནས་ཅུང་ཙམ་གཉིད་རྗེས།སླར་ཞིབ་ཏུ་བལྟས་པ་ན་མདའ་སེར་བོ།ནག་པོ་གཉིས་ཀ་མར་འགྱེལ།དཀར་བོ་གཅིག་པུ་ཡར་ལངས་འདུག་པ་དེར་བརྟགས།ཞེས་པ་ལས་མདའ་ལ་བརྟེན་ནས་མོ་འདེབས་པ་ཤེས་ཐུབ་ལ།མོ་འདེབས་པའི་མདའ་དེ་ནི་སྤྱིར་བཏང་གི་མདའ་མོ་དང་མི་འདྲ་བར་ཚོན་མདོག་མང་པོས་བྱུག་པ་དང་དར་གོས་སྣ་ཚོགས་ཀྱིས་བརྒྱན་ཡོད་པ་བསྟན་འདུགདམངས་ཁྲོད་དུའང་གེ་སར་མདའ་མོ་དང་།གེ་སར་རྒྱུག་མོ།གེ་སར་རྒྱལ་པོའི་པྲ་མོ་སོགས་མང་པོ་བྱུང་ཡོད།གེ་སར་རྒྱུག་མོ་ཞེས་པ་དེ་ནི་དོན་དངོས་སྟེང་ནས་གེ་སར་མདའ་མོ་ལས་བྱུང་བར་འདོད་ལ།དེ་འདེབས་སྐབས་ཤིང་ལེབ་དང་རྡོ་ལེབ།ཤོག་གུ་སོགས་རི་མོ་འབྲི་ཐུབ་པ་ཞིག་གི་སྟེང་དཔེ་རིས་མདེའུ་མགོ་བརྒྱད་ཡོད་པ་ཕྱོགས་བཞི་མཚམས་བརྒྱད་ལ་དྲངས་ནས་འབྲི་བ་དང་།དེ་ནས་གཞོགས་ཀྱི་མི་ཞིག་གིས་དེའི་ནང་གི་མདེའུ་གང་རུང་བ་ཞིག་ལ་ངོས་འཛིན་གྱི་རྟགས་བཀོད་རྗེས།འདེབས་མཁན་དང་དེས་གེ་སར་རྒྱལ་པོར་གསོལ་བ་སྙིང་ནས་འདེབས་བཞིན་མོ་རིས་བྲིས་པའི་དངོས་པོ་དེ་གཡས་ཕྱོགས་སུ་ཐེངས་གསུམ་མམ་མང་དུ་བསྐོར་ཞིང་།མདེའུ་རྩེ་བརྒྱད་པོའི་གང་རུང་ཞིག་ནས་མགོ་བཟུང་སྟེ་ངག་ཐོག་གི་མོ་ཚིག་རྐང་པ་བརྒྱད་ཡོད་པ་རིམ་པར་འདོན་པ་དང་།རྟགས་བཀོད་པའི་མདེའུ་རྩེ་དེ་མོ་ཚིག་གང་འཁེལ་ལ་བལྟས་ནས་བརྟག་པ་རེད།ཅེས་གེ་སར་རྒྱུག་མོ་འདེབས་སྟངས་གསལ་པོར་བརྗོད་ཡོད།གོང་དུ་བརྗོད་པའི་མོ་ཚིག་རྐང་པ་བརྒྱད་པོ་རིམ་པ་ལྟར་བཀོད་ན་འདི་ལྟ་སྟེ།དབུས་རྒྱལ་པོ་ཆེན་མོ་གདན་ལ་བཞུགས།།ཨེ་རྟག་མི་རྟག་འགྲམ་ལ་བརྟག།སེང་གེ་དཀར་མོའི་མོ་འདི་བཟང་།།ཕོ་རོག་ནག་ཆུང་ཚང་ལ་འཕུར།།སྤྱང་ཀི་ཤ་གཟན་རི་ལ་ཤོར།།ཉི་མ་གསེར་གྱི་ནས་འབྲུ་རེད།།ཕོ་གམ་གསུམ་སྤོས་ན་དོན་གསུམ་འགྲུབ།།ཉི་ཟླ་གཟའ་ཡིས་བཟུང་འདྲ་རེད།།ཅེས་མདེའུ་མགོ་བརྒྱད་ཀྱི་བརྟག་ཚིག་ལྟ་བུ་ཡོད་དོ།།